ক’দিন আগেই ২ শতাংশ ডিএ বাড়িয়েছে কেন্দ্রীয় সরকার। গত ১ জানুয়ারি থেকে তা কার্যকর হচ্ছে। ফলে এখন কেন্দ্রীয় সরকারি কর্মীরা এক সঙ্গে তিন মাসের অতিরিক্ত ডিএ-র টাকা বকেয়া হিসেবে পাওয়ার অপেক্ষায়। অন্য দিকে, রাজ্য সরকারি কর্মীরা এখনও জানেন না ‘ডিএ’ নামক বস্তুটি  আদৌ তাদের অধিকারের মধ্যে পড়ে কি না।
এ যেন এক গোলকধাঁধা। আইনি কথার কচকচি আর প্যাঁচে ক্রমশই জটিল হয়ে যাচ্ছে বিষয়টা। এখন বড় প্রশ্ন— ডিএ বা মহার্ঘ ভাতা কি আদৌ প্রাপ্য সরকারি কর্মীদের?
নরেন্দ্র মোদী সরকার সপ্তম বেতন কমিশন লাগু করার পরে নতুন নিয়মে কেন্দ্রীয় সরকারি কর্মীরা বা পেনশনভোগীরা মূল বেতন বা অবসরভাতার ৫ শতাংশ হারে ডিএ পাচ্ছিলেন। গত জানুয়ারি থেকে সেটাই বেড়ে হয়েছে ৭ শতাংশ। 

এই বিষয়ে অন্যান্য খবর

‘স্বাস্থ্য’ ক্রমশই খারাপের দিকে, এককাট্টা চিকিৎসকরা। অসুখ অনেক গভীরে


কেন্দ্রীয় সরকারের এই সিদ্ধান্তে কেন্দ্র ও রাজ্যের মধ্যে মহার্ঘ ভাতার পার্থক্য আরও ৬ শতাংশ বেড়েছে বলে দাবি বিভিন্ন রাজ্য সরকারি কর্মী সংগঠনের। আইএনটিইউসি অনুমোদিত কনফেডারেশন অব স্টেট গভর্নমেন্ট এমপ্লয়িজ দাবি করেছে, মূল্যবৃদ্ধির সূচক অনুযায়ী কেন্দ্রের মহার্ঘ ভাতার হারে ১ শতাংশ বদল রাজ্যের ক্ষেত্রে ৩ শতাংশ হারের সামিল। ফলে ২ শতাংশ বদলে রাজ্যের ক্ষেত্রে ৬ শতাংশের সামিল। কর্মী সংগঠনের মতে, রাজ্য ও কেন্দ্রের মহার্ঘ ভাতার মধ্যে ৩৯ শতাংশ পার্থক্য বেড়ে দাঁড়িয়েছে ৪৫ শতাংশে।
এ হেন পরিস্থিতিতেও রাজ্য সরকারের বক্তব্য নিয়েই তৈরি হচ্ছে নানা ধোঁয়াশা। বিশেষ করে রাজ্য সরকারি কৌঁসুলি আদালতে ডিএ নিয়ে মামলায় যে সব যুক্তি দিয়ে চলেছেন, তাতেই উঠছে প্রশ্ন। এখন প্রশ্নটা দাঁড়িয়েছে অন্য— ডিএ কি সরকারের দয়ার দান, নাকি কর্মীদের অধিকার?
ডিএ-লড়াই নিয়ে বড় বিতর্ক শুরু হয় ২০১৭ সালের সেপ্টেম্বরে। ৭ সেপ্টেম্বর নেতাজি ইন্ডোর স্টেডিয়ামে রাজ্য সরকারি কর্মীদের ১৫ শতাংশ মহার্ঘ ভাতা দেওয়ার সিদ্ধান্ত ঘোষণা করে মুখ্যমন্ত্রী মমতা বন্দ্যোপাধ্যায় মন্তব্য করেছিলেন, ‘‘প্রচণ্ড আর্থিক সঙ্কটের মধ্যেও এটুকু ব্যবস্থা করতে পেরেছি। মিউ মিউ, ঘেউ ঘেউ করে কোনও লাভ নেই। যখন নিজেদের সরকার ছিল, তখন কী করছিলেন!’’

অনেকেই মনে করেন এই বক্তব্যের পিছনে রয়েছে সরকারি কর্মীদের ‘কুকুর-বিড়াল’ বিবেচনার মনোভাব। এ নিয়ে কলকাতা হাইকোর্টের তৎকালীন বিচারপতি নিশিথা মাত্রে বলেন, ‘‘ওই শব্দপ্রয়োগ দুর্ভাগ্যজনক।’’
না, সেই ‘দুর্ভাগ্যজনক’ বক্তব্য ভোলেননি সরকারি কর্মীরা।  কিন্তু তার থেকেও বড় চিন্তা তৈরি হয়েছে চলতেই থাকা মামলায়। কেন্দ্র কিংবা অন্যান্য রাজ্য সরকার যখন ডিএ বাড়াচ্ছে, তখন কী করে এমন প্রশ্ন উঠতে পারে যে— এটা দয়ার দান! এই সরকারও তো কর্মীদের ডিএ-র দাবিকে অস্বীকার করেনি, বন্ধ করে দেয়নি মহার্ঘ ভাতা দেওয়া! তবে কেন সেই প্রশ্নেই বার বার উত্তপ্ত হচ্ছে আদাতলত কক্ষ!
আরও পলিটিপস পড়তে ক্লিক করুন
রাজ্য প্রশাসনিক ট্রাইব্যুনালের (স্যাট) রায়ে বলা হয়েছিল, ডিএ বা মহার্ঘ ভাতা দেওয়ার বিষয়টি রাজ্য সরকারের ইচ্ছার উপরে নির্ভরশীল। আর রাজ্য সরকার কলকাতা হাইকোর্টে হলফনামা দিয়ে জানিয়েছে, সরকারি কর্মীদের বকেয়া ডিএ বা মহার্ঘ ভাতা চাওয়ার কোনও বৈধ অধিকারই নেই। স্যাটের বক্তব্য খারিজ করেছে আদালত, ‘রিভিশন অব পে অ্যান্ড অ্যালাওয়েন্সেস’ (রোপা, ২০০৯) আইন অনুযায়ী মহার্ঘ ভাতা বকেয়া আছে কি না, জানতে চেয়েছে কোর্ট। অধিকার, অনধিকার নিয়ে চূড়ান্ত রায় দেবে আদালত। কিন্তু একটা একটা সাধারণ প্রশ্ন থেকেই যাচ্ছে। 
সংবিধান মেনে গড়া হয় বেতন কমিশন। আর সেই বেতন কমিশন যে-সব সুপারিশ করে, তা মেনে নিয়েই কেন্দ্র বা রাজ্য সরকার বিধি তৈরি করে। সেই সুপারিশ মেনেই বেতন-কাঠামো সংশোধন হয়। এত আইনি ধাপ পেরিয়ে বেতন ও ভাতা চূড়ান্ত হয়। এর পরেও ডিএ বা মহার্ঘ ভাতা কর্মীদের প্রাপ্য কিনা, সে প্রশ্ন ওঠে কী করে?
ডিএ-র জন্য ‘ঘেউ ঘেউ’ মন্তব্য করার দিনেই মুখ্যমন্ত্রী বলেছিলেন, ২০১৯-এর মধ্যে যাবতীয় বকেয়া ডিএ মিটিয়ে দেবেন। যদি অধিকারই না হয়, যদি প্রাপ্যই না হয়, তবে কেন এমন প্রতিশ্রুতি দিয়েছেন খোদ মুখ্যমন্ত্রী?
আর যদি প্রতিশ্রুতি তিনি রক্ষা করেন, তবে সেটা কোন আইনের বলে? সত্যিই এ এক রহস্য বটে! মহার্ঘ ভাতায় মহা জটিলতা রাজ্যে।